Author: Miroslav Pastorek
Last saved by: spano
Company: Ministerstvo školstva

Predkladacia správa

	Návrh zákona o študentských pôžičkách a ktorým sa menia a dopĺňajú niektoré zákony sa predkladá na základe záverov z rokovania vlády SR dňa 20. augusta 2003 k bodu 52 k uzneseniu vlády Slovenskej republiky č. 771/2003 k návrhu zákona, ktorým sa mení a dopĺňa zákon č. 131/2002 Z. z. o zmene a doplnení niektorých zákonov v znení neskorších predpisov. Návrhom sa plní úloha predložiť úpravu spoplatnenia vysokoškolského štúdia (ide najmä o školné, štipendiá, pôžičky). 
	Návrh zákona vychádza z Programového vyhlásenia vlády SR, v ktorom sa uvádza, že zlepšenie v oblasti financovania vláda zabezpečí aktívnym vytváraním podmienok pre rozvoj viaczdrojového financovania vysokého školstva, vrátane zavedenia príspevkov študentov na náklady spojené so štúdiom v jeho dennej a externej forme.
	
	Návrh tohto zákona v článku I upravuje predovšetkým poskytovanie pôžičiek študentom vysokých škôl z prostriedkov študentského pôžičkového fondu na krytie nákladov spojených s platením školného. V článku II sa upravujú predovšetkým ustanovenia o školnom za vysokoškolské štúdium a sociálna podpora študentov a sociálne služby spojené so štúdiom (najrozsiahlejšiu časť tvoria ustanovenia o sociálnom štipendiu). Zvyšnú časť článku II tvoria návrhy ustanovení legislatívnotechnického charakteru, ktoré nadväzujú na zákon č. 528/2003 Z. z. (novela vysokoškolského zákona) a ktoré upravujú niektoré číselné odkazy. Novelizuje tiež ustanovenie zákona č. 303/1995 Z. z. o rozpočtových pravidlách v znení neskorších predpisov v záujme vykonateľnosti návrhu zákona o študentských pôžičkách ministerstvom ako rozpočtovou organizáciou.
	
	Návrh oproti súčasnému stavu prináša viaceré zmeny v študentských pôžičkách previazaných na výšku školného, vytvára priestor na spolupodieľanie sa študentov na nákladoch na štúdium prostredníctvom úhrady školného, upravuje systém sociálnej podpory študentov a sociálnych služieb spojených so štúdiom, osobitne novým spôsobom upravuje systém sociálnych štipendií. 

	Návrh zákona pozitívne ovplyvňuje finančnú situáciu vysokých škôl. 
	Návrh zákona nemá environmentálny vplyv a ani priamy vplyv na zamestnanosť.

	Návrh zákona prešiel medzirezortným pripomienkovým konaním, akceptované pripomienky boli zapracované a predkladá sa bez rozporov. 
	Návrh zákona bol prerokovaný v Legislatívnej rade vlády SR dňa 27. januára 2004. Pripomienky vyplývajúce z uvedeného rokovania boli zapracované do návrhu. 

	Predkladaný návrh zákona je v súlade s Ústavou Slovenskej republiky a ostatnými právnymi predpismi Slovenskej republiky. Nie je v rozpore so žiadnymi medzinárodnými záväzkami Slovenskej republiky.